Vážený pán starosta,

vážené poslankyne a poslanci obce Konská,

v súvislosti so spracovaním strategického plánovacieho dokumentu pre 25 obcí horného Liptova s názvom *Spoločný program rozvoja horného Liptova do roku 2022*, ktorého súčasťou je aj Vaša obec, Vám predkladáme spracovaný dokument, ktorý sa týka Vašej obce, na verejné prerokovanie v obecnom zastupiteľstve.

Odporúčame Vám, aby bol prerokovaný dokument zverejnený na pripomienkovanie verejnosťou, hlavne na doplnenie konkrétnych aktivít/zámerov podľa špecifických cieľov. Je dôležité, aby každá doplnená aktivita/zámer boli konkretizované realizátorom, finančným nákladom a rokmi realizácie. Pripomienky verejnosti následne zapracujeme. Doba pripomienkovania od dátumu zverejnenia je 14 dní. O zverejnení prosím vytvorte doklad (print screen web stránky, na oznámení vyznačte, kedy proces pripomienkovania začal a bol ukončený).

*Spoločný program rozvoja horného Liptova do roku 2022* je vypracovaný v súlade s metodikou vydanou Ministerstvom dopravy, výstavby a regionálneho rozvoja SR a v v súlade s platnou legislatívou (zákon č. 539/2008 Z. z. o podpore regionálneho rozvoja v znení zákona č. 309/2014 Z. z.).

Cieľom dokumentu je na základe analýzy regiónu horného Liptova vytvoriť program hospodárskeho rozvoja a sociálneho rozvoja do roku 2022 pre zvýšenie kvality života obyvateľov regiónu a jeho atraktívnosti pre návštevníkov. Spracovaný dokument je podmienkou pre čerpanie podpory z európskych fondov.

**Štruktúra dokumentu a obsah jednotlivých častí**

Finálny dokument ***Spoločný program rozvoja horného Liptova do roku 2022*** pozostáva z piatich častí:

1. Analytická časť – analýza a SWOT územia regiónu

2. Strategická časť – vízia rozvoja regiónu, strategický a špecifické ciele

3. Programová časť – prehľad opatrení a indikatívnych aktivít na dosiahnutie cieľov na úrovni regiónu a **na úrovni jednotlivých obcí horného Liptova**.

4. Realizačná časť – akčný plán, plán monitorovania a hodnotenia, na úrovni regiónu **a jednotlivých obcí**.

5. Finančná časť – indikatívny finančný plán a prehľad potenciálnych zdrojov pre viaczdrojové financovanie, na úrovni regiónu **a jednotlivých obcí**

V rámci spoločného programového dokumentu Horného Liptova je **strategická časť** pre všetky obce rovnaká. Hierarchicky usporiadaný systém cieľov, opatrení a indikatívnych aktivít (v rámci ktorých sú zatriedené zámery a projekty plánované v obci) dokumentuje **strom cieľov** platný pre celý región Horného Liptova.

|  |  |
| --- | --- |
| **Strategická časť** | **Vízia regiónu Horný Liptov do roku 2022**Horný Liptov 2022 je príjemné a bezpečné miesto pre život, kde ľudia spolunažívajú v dobrom. Navzájom si pomáhajú, zapájajú sa do diania v regióne, starajú sa o krajinu. Občania sú hrdí na svoj región, poznajú jeho históriu, tradície a hodnoty. Obce sú upravené a čisté. Je tu dostatok práce, ako aj príležitostí pre šport, oddych a rozvoj tvorivých síl. Návštevníci sa sem radi vracajú. |
| **Strategický cieľ**Do roku 2022 zvýšiť spokojnosť obyvateľov Horného Liptova s kvalitou ich života. |
| **Špecifický cieľ 1**Zlepšiť základnú vybavenosť a služby v obciach | **Špecifický cieľ 2**Zvýšiť zamestnanosť a zlepšiť podmienky pre podnikanie | **Špecifický cieľ 3**Podporiť rozvoj občianskej spoločnosti | **Špecifický cieľ 4**Podporiť ochranu životného prostredia a udržateľné využívanie zdrojov  |
| **Programová časť** | **Opatrenia:**1.1 Podporiť rozvoj bývania 1.2 Dobudovať dopravnú a technickú infraštruktúru 1.3 Zvýšiť bezpečnosť a skvalitniť sociálnu a občiansku vybavenosť  | **Opatrenia:**2.1 Vytvoriť podmienky pre zvýšenie zamestnanosti a rozvoj podnikania v obciach 2.2 Posilniť marketing obcí a regiónu | **Opatrenia:**3.1 Zlepšiť kvalitu spoločenského života v obciach a podporovať aktivity pre využitie voľného času3.2 Zlepšiť znalosť územia a posilniť pocit hrdosti na obec/región3.3 Podporiť spoluprácu na všetkých úrovniach v území aj mimo neho 3.4 Zlepšiť medziľudské vzťahy | **Opatrenia:**4.1 Zvýšiť mieru zhodnocovania odpadov a likvidácie čiernych skládok 4.2 Znížiť riziko negatívnych dôsledkov prírodných katastrof a katastrofických udalostí4.3 Zavedenie postupov pre zvýšenie ochrany krajiny a krajinotvorby  |
| **Indikatívne aktivity:** * Príprava územia pre IBV a výstavbu BD
* Výstavba BD
* Výstavba a rekonštrukcia dopravnej infraštruktúry
* Budovanie a rekonštrukcia vodovodu, kanalizácie a rozvodných sietí
* Budovanie IKT sietí, zlepšenie technického stavu a vybavenia DHZ
* Výstavba a modernizácia zariadení sociálnej a občianskej vybavenostia zdravotnej starostlivosti
* Zlepšenie kvality a ponuky poskytovaných služieb spojených s bývaním
 | **Indikatívne aktivity:** * Zriadenie obecných podnikov
* Podpora tradičného hospodárenia a remesiel
* Budovanie infraštruktúry cestovného ruchu v obciach (*cyklotrasy*)
* Podpora nových podnikateľských aktivít
* Podpora podnikania v poľnohospodárstve a lesníctve
* Podpora neformálneho vzdelávania a odbornej prípravy
* Podpora prezentačných a propagačných aktivít obcí
* Budovanie informačno-náučných turistických trás
 | **Indikatívne aktivity:** * Zvyšovanie informovanosti o živote v obciach
* Podpora organizovania kultúrnych, športových a iných podujatí
* Podpora fungovania spoločenských organizácií na úrovni obcí
* Podpora rozvoja tradícií
* Regionálna výchova a vzdelávanie
* Vytváranie podmienok pre rozvoj regionálnej a nadregionálnej spolupráce
* Rozvíjanie svojpomoci a dobrovoľníctva
* Zlepšovanie prístupu k spravodlivosti a vnímania problémov druhých
* Menšiny, rovnosť príležitostí, tolerancia voči inakosti
 | **Indikatívne aktivity:** * Osveta a vzdelávanie v oblasti tvorby a likvidácie odpadov
* Budovanie systému separovania odpadu a spoločných kompostovísk
* Likvidácia čiernych skládok
* Posilnenie vodozádržnej funkcie tokov, výstavba protizáplavových zariadení a protipožiarnych nádrží
* Protipožiarne opatrenia
* Zníženie energetickej náročnosti budov
* Starostlivosť o vodné toky
* Vypracovanie a implementácia stratégií šetrného prístupu k životnému prostrediu
* Zvyšovanie znalosti obyvateľov regiónu o území a jeho hodnotách
* Výchova k udržateľnému využívaniu miestnych zdrojov a starostlivosti o krajinu
* Starostlivosť o zeleň v intravilánoch obcí
* Zlepšovanie kvality životného prostredia v obciach
 |

Tab. 1 *Strom cieľov*

Z tejto ponuky boli pre jednotlivé obce vybrané indikatívne aktivity, ktoré sú v súlade so zvolenou stratégiou obce a pripravenými zámermi/aktivitami. V prípade, že sa v priebehu realizácie programu rozvoja vyskytnú nové zámery, bude možné ich v rámci aktualizácie doplniť.

Špecifická pre každú obec je **programová časť**, ktorej súčasťou sú **opatrenia** a **aktivity** na dosiahnutie vytýčených cieľov, ako aj súbor vybraných **monitorovacích ukazovateľov** **výstupu** pre hodnotenie na úrovni aktivít. Ukazovatele **výsledku** a **dopadu** na úrovni hodnotených cieľov (štyri špecifické ciele a jeden strategický cieľ) budú vyhodnocované spoločne pre všetky obce regiónu a regionálnu programovú časť.

Prepojenie regiónu a jeho obcí v programovej časti symbolizuje štruktúra jednotných formulárov opatrení, do ktorých sme zahrnuli stratégiu regiónu (spoločná vízia, strategický cieľ, špecifické ciele a opatrenia). Kurzívou sú v rámci jednotlivých opatrení nadpísané spoločné indikatívne aktivity, pod ktoré zaraďujeme konkrétne projektové zámery obcí. Tento prístup nám umožní systémové monitorovanie a hodnotenie plnenia cieľov na regionálnej úrovni zberom, agregáciou a vyhodnocovaním údajov z jednotlivých obcí.

V **akčnom pláne** (realizačná časť dokumentu) sú rozpracované projektové zámery na obdobie dvoch rokov, pričom každý projekt je opatrený informáciami o rokoch plánovanej realizácie, výške potrebných finančných prostriedkov, investorovi a jeho prípadných projektových partneroch, monitorovacích ukazovateľoch výstupu, ich počiatočnom a cieľovom stave a tiež zdroji informácií o týchto ukazovateľoch.

Plán **monitorovania a hodnotenia** popisuje spôsob zberu údajov na obecnej a regionálnej úrovni a metódy ich vyhodnocovania. Na úrovni opatrení zbierame a hodnotíme zrealizované výstupy aktivít/projektov v jednotlivých obciach. Na úrovni regiónu zbierame a vyhodnocujeme kumulatívne výstupy z obcí a hodnotíme dosiahnuté výsledky a dopady v rámci špecifických cieľov a strategického cieľa.

**Finančný plán** obsahuje prehľad finančných zdrojov a požiadaviek na ich čerpanie v rámci jednotlivých rokov programu.

Tieto kapitoly spoločného dokumentu vrátane regionálnej programovej časti dopracujeme v súlade so zmluvou a dodatkom k zmluve o spracovaní Spoločného programu rozvoja Horného Liptova.

V prípade akýchkoľvek otázok či doplnení nás prosím kontaktujte.

S pozdravom

Prikladáme:

1. Predkladaný dokument s prílohami
2. Formulár na zber pripomienok so sprievodným listom
3. Návrh uznesenia obecného zastupiteľstva